  Туспуктэм: Руслан Нуриахметов Майя Бывальцева 2023-тӥ арын укмыс толэзь ӵоже Удмуртиын 287 сюрс 346 адями диспасеризациез но эмэскеронъёсты ортчиз. Со пӧлысь 55,4 процентэз – ужано арлыдъем муртъёс, 44,6 процентэз – ужано арлыдысь потэмъёс. Со сярысь элькунысь тазалыкез утёнъя министерстволэн пресс-службаез ивортӥз. Нырысьсэ 22 сюрс 178 висён учыръёсты шараязы. Тужгес ӵем шараям висёнъёс пӧлын вир берган сӧзнэт висёнъёс (бадӟым вирӟибет, ишемия, йырвимын вирберган сӧриськон) – 7 сюрс 690 учыр, сиён сылмытон мугор люкетъёслэн висёнъёссы (ӝушвисён, ӝушъяра, панкреатит, сэппуйы азон но мукетыз) – 1 сюрс 326 учыр, шокан мугор люкетъёслэн висёнъёссы (шокангумыос азон но тӧрнан, астма, бронхит) – 1 сюрс 9 учыр, кыкетӥ тӥпъем сакырвисён – 987 учыр, лек пыктосъёс – 341 учыр (со пӧлысь 307 учырын висён кутсконаз ик шараямын). « Эмэскерон яке диспансеризаци дыръя адямилэн кыӵе висён вылэ малпан шараямын ке, эмчи сое ватсаса эскеронъёсы яке сюбег ӧръя ӧнерчи доры визь-кенеш басьтыны ыстэ. Таяз арын ватсаса эскеронъёсы 126 сюрс 406 адями келямын вал » Ольга Краснова, Удмуртиысь тазалыкез утёнъя министерствоысь эмалонъя валтӥсь внештатной ӧнерчи Диспансеризациез яке эмэскеронэз улон интыя эмъяськонниын ортчыны луэ. Гожтӥськоно регистратура пыр яке министерстволэн колл-центраз 8-800-100-24-47 номеръя жингыртыса. Тодэ вайытом, Удмуртиын нырысетӥ типъем сакырвисёнэн курадӟись 440 нылпилы глюкозаез вис карытэк чаклан системаос сётӥзы. Тегъёс: Удмуртия Тазалык висён  